Ny mann siktet for voldtekt av kvinne i 80-årene i Vestfold
Politiet har pågrepet en ny mann etter overfallsvoldtekten av den eldre kvinnen på Nøtterøy lørdag 15. november. - Mannen hører hjemme i Tønsberg-området. Vi vet han var i området, men han er foreløpig ikke avhørt, sier Lise Dalhaug, politiadvokat i Vestfold politidistrikt.Politiet pågrep først en mann i tenårene, men han ble sluppet på onsdag. Politiet sa da at mistanken mot ham var vesentlig svekket, og sier nå at han ikke lenger er siktet i saken. - Han er ikke lenger siktet. Vi ga ganske tydelig beskjed da han ble løslatt, men jeg er ikke sikker på om han nå har fått endelig beskjed, sier Dalhaug. Hun vil ikke gå inn på hvorfor de først pågrep og siktet tenåringen. - Det var en vurdering vi tok der og da. Vi etterforsket intenst i de to dagene vi holdt ham, for å se om mistanken ble styrket eller svekket. Den ble vesentlig svekket, og vi trekker nå siktelsen, sier Dalhaug. Tenåringens forsvarer Aksel Haraldsen sier hans klient er svært glad for ikke lenger å være siktet i saken. - Det er vi strålende fornøyd med. Han opplevde det hele som absurd og uvirkelig. Han har forsøkt å bidra til oppklaring hele tiden, og hadde en frivillig avtale om å forklare seg mandag, sier han. Noen timer etter avhøret fikk tenåringen endret status til siktet. - Han har hele tiden sagt det som er sant, og har nå fått bekreftet at det er det han har gjort, sier Haraldsen.Mannen som er nå er siktet ble pågrepet på sin arbeidsplass, og har foreløpig ikke blitt avhørt. - Siktelsen kom som et sjokk på min klient. Han erkjenner ikke noen straffeskyld for det han er siktet for, sier advokat Steinar Thomassen som skal forsvare mannen. Ifølge politiet skal mannen avhøres enten lørdag eller søndag. - Jeg har foreløpig bare så vidt snakket med ham på telefon. Politiet har enda ikke gitt meg noen papirer i saken, så det er ikke så mye mer jeg kan si nå, sier Thomassen. Politiet vil foreløpig ikke gå inn på hva slags bevis de har mot mannen som nå er siktet. - Det vil jeg kunne si mer om etter at han er blitt avhørt. Foreløpig vil jeg bare si at det har pågått en intens etterforskning siden lørdag. Etterforskningen er kommet så langt at jeg med stor grad av sikkerhet kan si vi har riktig gjerningsmann, sier politiadvokat Lise Dalhaug.
Politiet i Vestfold har pågrepet en mann i 20-årene for voldtekten av en kvinne i 80-årene lørdag kveld.